**Air Astana** (casaco: Эйр Астана) é a aeroliña nacional da República de Casaquistán. Baseada en Almati, opera voos regulares domésticos e internacionais a 64 destinos dende o seu principal centro de conexións, no aeroporto de Almati, e o seu centro de conexións secundario, no aeroporto de Astana. É unha empresa conxunta entre o fondo soberano casaco Samruk-Kazyna (51%) e BAE Systems PLC (49%). Foi incorporada en outubro de 2001 e iniciou as súas operacións comerciais o 15 de maio de 2002.

Historia
--------

Orixinalmente foi concivida como unha aeroliña puramente doméstica. BAE Systems accedeu a participar a mediados de 2001 na nova empresa a petición do presidente do país, Nursultan Nazarbayev, co obxectivo de facilitar o contrato para un radar aéreo que estaba negociando co goberno de Casaquistán. Sir Richard Evans, o presidente de BAE Systems na época, foi clave para acadar no acordo. Porén, o contrato para o radar nunca se materializou, e os posteriores cambios na dirección e nas estratexias de BAE Systems levaron ao peche das súas oficinas en Casaquistán. Ademais, a pesar do apoio de Nazarbayev e de varios conselleiros próximos, a empresa foi vista nun primeiro momento como unha entidade estranxeira atopando unha oposición inmediata por parte de moitos elementos dos medios e da clase política do país.

### 2002-2005

A pesar da falta de apoios, a aeroliña conseguiu saír adiante. Baixo o mandato do seu primeiro presidente, o antigo executivo de British Airways Lloyd Paxton, alugou os seus primeiros 3 Boeing 737 a International Lease Finance Corporation (ILFC) e comezou as súas operacións comerciais o 15 de maio de 2002. A finais de 2003 alugou avións Fokker 50 a Aircraft Finance Trading BV (AFT) e 3 Boeing 757 a Pegasus Leasing Corp. No seu primeiro ano de operacións declarou beneficios. Tras a bancarrota da anterior aeroliña de bandeira Air Kazakhstan en febreiro de 2004, moveuse rapidamente para expandir a súa rede doméstica cara rutas internacionais como Dubai, Istanbul, Moscova, Pequín, Frankfurt e Londres.

### 2005-presente

Os primeiros problemas co crecemento da aeroliña e desacordos sobre os plans da frota e a estratexia dos centros de conexión levaron a tensións entre os accionistas facendo que houbese un cambio na dirección en outono de 2005. Peter Foster, un antigo executivo de Cathay Pacific Airways que liderara o equipo de rehabilitación de Philippine Airlines en 1999 despois dunha tempada como CEO en Royal Brunei Airlines, foi nomeado presidente da aeroliña o 1 de outunro. Establecéronse plans de desenvolvemento a longo prazo e creáronse estruturas de xestión que permaneceron case sen cambios dende entón. A aeroliña vén sendo considerable rendible e foi listada entre as 20 con máis beneficios do mundo en termos de marxe neto nos anos 2010, 2011 e 2012 por Airline Business e Air Finance Journal.

Ata o 8 de decembro de 2016 Air Astana foi a única aeroliña casaca con permiso para voar cara a Unión Europea.

Frota
-----

Air Astana Airbus A320-200
Boeing 757-200 de Air Astana
Boeing 767-300ER de Air Astana
En marzo de 2018 a frota de Air Astana estaba formada polos seguintes avións:

**Air Astana Fleet**| Avión | En servizo | Pedidos | Pasaxeiros | Notas |
| --- | --- | --- | --- | --- |
| C | Y | Total |
| Airbus A320-200 | 8 | — | 16 | 132 | 148 |  |
| Airbus A320neo | 1 | 5 | 16 | 132 | 148 | Entregas a partir de finais de 2016 |
| Airbus A321-200 | 4 | — | 28 | 151 | 179 |  |
| Airbus A321neo | 1 | 10 | 28 | 151 | 179 | Serán entregados a partir de 2017 |
| Boeing 757-200 | 5 | — | 16 | 150 | 166 | Serán substituídos por Airbus A321neo a partir de 2019 |
| Boeing 767-300ER | 3 | — | 31 | 193 | 223 |  |
| Boeing 787-8 | — | 3 | TBA | Serán entregados despois de 2021 |
| Embraer 190AR | 9 | — | 9 | 88 | 97 |  |
| Embraer 190-E2 | — | 5 | TBA | Serán entregados a partir de 2018 |
| Total | 31 | 23 |  |

Notas
-----

1. ↑  Air Astana (ed.). "Head Office". Consultado o 19 de marzo de 2018.
2. ↑  Air Transport World (ed.). "Air Astana eyes Paris and Prague services after EU lifts safety ban". Archived from the original on 11 de abril de 2014. Consultado o 19 de marzo de 2018.
3. ↑  Planespotters (ed.). "Air Astana Fleet Details and History". Consultado o 19 de marzo de 2018.
4. 1 2  ch-aviation (ed.). "Kazakhstan's Air Astana to lease six A320neo Family jets". Consultado o 19 de marzo de 2018.
5. 1 2 3  Flight Global (ed.). "PARIS: Air Astana takes long-range A321neo to replace 757s". Consultado o 19 de marzo de 2018.
6. ↑  Flight Global (ed.). "Air Astana to delay 787 deliveries: CEO". Consultado o 19 de marzo de 2018.
7. ↑  "AerCap confirms the placement of five Embraer E190-E2s with Air Astana". *worldairlinenews.com* (en inglés). 1 August 2017. Arquivado dende o orixinal o 02 de agosto de 2017. Consultado o 2017-08-01.
8. ↑  "E2s for Air Astana". *Airliner World* (October 2017): 8.  `|data-acceso=` require `|url=` (Axuda)

Véxase tamén
------------

### Ligazóns externas

* Páxina web da aeroliña